แวะมาเยี่ยมเยียนร้านเก่าแก่ที่คุ้นเคยอีกครั้ง ร้านสีฟ้าร้านนี้อยู่ในสยามสแควร์ ตัวร้านนี้น่าจะมีอายุเกิน 40 ปีขึ้นไป เพราะอยู่มาตั้งแต่เปิดสยามสแควร์เลยกันทีเดียว ตัวร้านมีการตกแต่งใหม่ ทำให้ดูทันสมัยมากขึ้น ร้านเปิดให้บริการถึง 2 ชั้น ที่ชั้นบนจะมีห้องส่วนตัวให้บริการด้วย

อาหารที่สั่งมาวันนี้เหมือนเดิมๆ

-ขนมจีบ 85฿ ได้ขนมจีบมา 7-8 ลูกโรยด้วยกระเทียมเจียว ใช้แป้งสีขาวนวลห่อใส้ขนมจีบเนื้อแน่นนึ่งมาสุกกำลังดี จิ้มน้ำจิ้มรสเปรี้ยวปนหวาน รสชาติอร่อยเหมือนที่เคยทาน 

-บะหมี่แห้งเป็ดย่างสีฟ้า 120฿ ได้เส้นบะหมี่ไข่สีเหลืองนวลคลุกกับกระเทียมเจียววางอยู่ใต้เป็ดย่างที่ราดด้วยนํ้าเป็ดสีนํ้าตาลคลํ้ารสชาติออกเค็ม ต้องปรุงเพิ่ม เส้นบะหมี่ลวกมาสุขเกินไปหน่อยออกนิ่มเกินไปแต่ยังไม่ถึงเละ เป็ดย่างเนื้อหนานุ่มตามมาตรฐานของร้านสีฟ้า

มาคราวนี้รู้สึกการบริการจะแย่ลงกว่าครั้งก่อนทั้งที่มีลูกค้าน้อยกว่าครั้งก่อน ดูพนักงานจะก้มหน้าก้มตาตั้งใจในการเสิร์ฟอาหารหรือการเก็บจาน แต่จะไม่ค่อยเงยหน้ามามองดูว่าแขกต้องการอะไรเพิ่มบ้างหรือเปล่า ถ้าอยากได้อะไรเพิ่มก็ต้องตะโกนเรียกพนักงาน สังเกตว่าตอนเข้ามาวันนี้ผมไม่เห็นผู้จัดการในร้าน ปัญหาอีกอย่างหนึ่งก็คือเรื่องการจอดรถซ้อนคันในสยามสแควร์นี่แหละครับ บางคนจอดรถซ้อนคันแล้วไม่เข้าเกียร์ว่าง ทําให้กีดขวางคนที่จอดรถอยู่ด้านในไม่สามารถออกไปได้ พวกรปภ. ก็จะมามองหาเจ้าของรถจากลูกค้าในร้าน แต่นี่ก็ไม่ใช่เป็นปัญหาเฉพาะของทางร้านสีฟ้านะครับ โดนกันทุกร้านแหละครับ